Κάστρις

Η Κάστρις (, αγγλική προφορά: ˈkæstriːz) είναι πόλη της Αγίας Λουκίας και πρωτεύουσα της νησιωτικής χώρας. Αριθμεί 10.634 κατοίκους, σύμφωνα με στοιχεία του 2001. Η περιφέρεια με το ίδιο όνομα έχει 61.341 κατοίκους (το 2001) και εκτείνεται σε μήκος 30,5 τετραγωνικών χλμ. Η πόλη αποτελεί έδρα της κυβέρνησης και των ανώτατων υπηρεσιών και επιχειρήσεων (εσωτερικών και διεθνών). Το αρχιτεκτονικό της σχέδιο είναι παρόμοιο με της Νέας Υόρκης. Διαθέτει ένα απάνεμο λιμάνι και εξυπηρετείται από λεωφορεία και ταξί. Μεταξύ άλλων έχει και ταχυδρομείο.

 Ιστορία 
Η πόλη ιδρύθηκε από τους Γάλλους το 1650 με την ονομασία "Carenage" (που σημαίνει ασφαλές αγκυροβόλιο), για να μετονομαστεί το 1756 προς τιμήν του Σαρλ Εζέν Γκαμπριέλ ντε Λα Κρουά, μαρκησίου ντε Καστρίς (Charles Eugène Gabriel de La Croix, marquis de Castries), διοικητή των δυνάμεων στην Κορσική την περίοδο εκείνη. Ο παλαιότερος οικισμός δημιουργήθηκε το 1651 στο Βιζί (Vigie), ωστόσο εγκαταλείφθηκε εξαιτίας ενός καταστροφικού τυφώνα το 1780.

Την περίοδο από το 1803 έως το 1844 οι Βρετανοί κατέστησαν την Κάστρις σημαντικό ναυτικό λιμάνι και την οχύρωσαν στο Μορν Φόρτσιουν (Morne Fortune), το όρος που αντικρίζει το λιμάνι. Έως το 1844 ο πληθυσμός της πόλης είχε φτάσει τις 4.000 κατοίκους. Στα τέλη του 19ου αιώνα αναπτύχθηκε ως σταθμός εξόρυξης άνθρακα.

Κατά τη διάρκεια του Δευτέρου Παγκοσμίου Πολέμου τα γερμανικά σκάφη εισέπλευσαν στο λιμάνι της πόλης και βύθισαν δύο συμμαχικά πλοία. Η πόλη ξανακτίστηκε δύο φορές, έπειτα από μεγάλες πυρκαγιές τα έτη 1796 και 1813, και πιο πολύ στις 19 Ιουνίου του 1948.

 Αξιοθέατα 
Η Κάστρις είναι ένα από τα πιο τουριστικά σημεία της Αγίας Λουκίας, με πολλές παραλίες. Στο λιμάνι της αγκυροβολούν κρουαζιερόπλοια και στα βόρεια του λιμανιού βρίσκεται εμπορικό κέντρο (duty free). Οι μεταφορές εξυπηρετούνται από ταξί αλλά και από θαλάσσια ταξί, ενώ στην πόλη βρίσκονται πολλά εστιατόρια, ξενοδοχεία και τουριστικά γραφεία.

Κυριότερα αξιοθέατα είναι ο καθεδρικός ναός της πόλης, η πλατεία του βραβευμένου με Νόμπελ λογοτέχνη Ντέρεκ Ουόλκοτ, το Κτήριο της Κυβέρνησης (Government House), και το οχυρό Φορτ Σαρλότ, που είναι κτισμένο επάνω στο όρος Μορν Φόρτσιουν.

 Μεταφορές 
Οι αεροπορικές συγκοινωνίες εξυπηρετούνται από το Αεροδρόμιο Τζορτζ Φ. Λ. Τσαρλς, το οποίο είναι γνωστό και ως αεροδρόμιο Βιζί ή Βίγκι (Vigie). Οι επιβάτες πτήσεων που είναι μεγαλύτερες σε διάρκεια χρησιμοποιούν το Διεθνές αεροδρόμιο Χιουανόρα (Hewanorra International Airport), κοντά στο Βιέ Φορ (Vieux-Fort). Ανάμεσα στα δύο αεροδρόμια λειτουργεί υπηρεσία μεταφοράς με ελικόπτερο.

Ανάμεσα στην Κάστρις και στη Φορ-ντε-Φρανς της Μαρτινίκας πραγματοποιούν δρομολόγια διάφορα πορθμεία.

Υπάρχουν επίσης τακτικά δρομολόγια λεωφορείων από την Κάστρις προς τα υπόλοιπα σημεία του νησιού. Τα λεωφορεία αυτά διακρίνονται εύκολα από τις πράσινες πινακίδες τους με νούμερα που έχουν το πρώτο γράμμα M (π.χ. M456). Εναλλακτικά μπορεί κανείς να χρησιμοποιήσει και ταξί.

 Θεσμοί 
Εκτός από το γεγονός ότι είναι πρωτεύουσα της Αγίας Λουκίας, στην Κάστρις είναι και η έδρα του Γραμματέα του Οργανισμού Κρατών της Ανατολικής Καραϊβικής αλλά και η έδρα του Ανωτάτου Δικαστηρίου της Ανατολικής Καραϊβικής. Στην πόλη επίσης στεγάζονται πολλές πρεσβείες.

 Παραπομπές 


 Εξωτερικοί σύνδεσμοι 

 Interactive tour of St. Lucia's History and Culture- Επίσημος Ιστότοπος του Τουριστικού Οργανισμού Αγίας Λουκίας. Ιστορία και πολιτισμός.
 Worldaware Lesson plan on Castries - Ιστότοπος του SOS Charity UK

Κατηγορία:Πόλεις της Αγίας Λουκίας
Κατηγορία:Πρωτεύουσες της Κεντρικής Αμερικής